Title: ประกาศกระทรวงการคลัง เรื่อง การกู้เงินโดยการออกตั๋วสัญญาใช้เงินเพื่อการบริหารหนี้ ในปีงบประมาณ พ.ศ. 2555 ครั้งที่ 1

ประกาศกระทรวงการคลัง

ประกาศกระทรวงการคลัง
เรื่อง
การกู้เงินโดยการออกตั๋วสัญญาใช้เงินเพื่อการบริหารหนี้ ในปีงบประมาณ
พ.ศ. ๒๕๕๕
ครั้งที่ ๑[๑]

เพื่อให้เป็นไปตามความในมาตรา ๑๐ และมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลัง
ขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี
อาศัยอำนาจตามความในมาตรา ๑๔ และมาตรา ๒๔ แห่งพระราชบัญญัติการบริหารหนี้สาธารณะ
พ.ศ. ๒๕๔๘ และที่แก้ไขเพิ่มเติม (ฉบับที่ ๒) พ.ศ. ๒๕๕๑
ได้ดำเนินการกู้เงินเพื่อปรับโครงสร้างหนี้ โดยมีรายละเอียดและเงื่อนไข
ดังต่อไปนี้

๑.  กระทรวงการคลังได้ดำเนินการกู้เงินโดยวิธีออกตั๋วสัญญาใช้เงินเพื่อการบริหารหนี้
ในปีงบประมาณ พ.ศ. ๒๕๕๕ ครั้งที่ ๑ แบ่งเป็น ๓ รุ่นอายุ คือ รุ่นอายุ ๑๘ ปี
รุ่นอายุ ๒๕ ปี และรุ่นอายุ ๓๕ ปี ให้กับบริษัทประกันชีวิต และสำนักงานประกันสังคม
เป็นจำนวนเงินรวม ๓๒,๐๐๐ บาท (สามหมื่นสองพันล้านบาทถ้วน)

๒.  ตั๋วสัญญาใช้เงินนี้จะออกให้กับบริษัทประกันชีวิต
และสำนักงานประกันสังคม ในวันที่ ๒๖ กันยายน ๒๕๕๕
๓.  ตั๋วสัญญาใช้เงินที่ออกตามในข้อ ๒
มีกำหนดชำระคืนต้นเงินกู้ ดังนี้
๓.๑ รุ่นอายุ ๑๘ ปี ในวันที่ ๒๖ กันยายน ๒๕๗๓
๓.๒ รุ่นอายุ ๒๕ ปี ในวันที่ ๒๖ กันยายน ๒๕๘๐
๓.๓ รุ่นอายุ ๓๕ ปี ในวันที่ ๒๖ กันยายน ๒๕๙๐
กระทรวงการคลังจะชำระเงินคืนให้ทั้งจำนวนเมื่อครบกำหนดอายุเงินกู้
โดยไม่มีการชำระคืนต้นเงินกู้ก่อนครบกำหนด

๔.  ตั๋วสัญญาใช้เงินนี้มีอัตราดอกเบี้ยคงที่
โดยดอกเบี้ยของตั๋วสัญญาใช้เงินที่ออกให้ในวันที่ ๒๖ กันยายน ๒๕๕๕ แบ่งเป็น ๓
รุ่นอายุ ดังนี้
๔.๑ รุ่นอายุ ๑๘ ปี อัตราดอกเบี้ยถัวเฉลี่ยเท่ากับร้อยละ ๓.๘๓๔ ต่อปี
๔.๒ รุ่นอายุ ๒๕ ปี อัตราดอกเบี้ยถัวเฉลี่ยเท่ากับร้อยละ ๓.๙๕๕ ต่อปี
๔.๓ รุ่นอายุ ๓๕ ปี อัตราดอกเบี้ยถัวเฉลี่ยเท่ากับร้อยละ ๔.๒๗๑ ต่อปี

๕.  ตลอดระยะเวลาที่ตั๋วสัญญาใช้เงินยังไม่ถึงกำหนดชำระ
กระทรวงการคลังจะชำระดอกเบี้ยแก่ผู้ทรงตั๋วสัญญาใช้เงิน
หรือตามคำร้องขอของผู้ทรงตั๋วสัญญาใช้เงินฉบับนั้น
การนับเวลาเพื่อคำนวณดอกเบี้ยให้ถือว่าหนึ่งปีมีสามร้อยหกสิบห้าวัน
เศษของหนึ่งสตางค์ให้ปัดทิ้ง การชำระดอกเบี้ยให้เป็นไปตามเงื่อนไข ดังนี้
๕.๑ ชำระดอกเบี้ยงวดแรก ในวันที่ ๒๖ มีนาคม ๒๕๕๖
๕.๒ แบ่งชำระดอกเบี้ยปีละสองงวด คือ ในวันที่ ๒๖ มีนาคม และวันที่ ๒๖
กันยายนของทุกปี
๕.๓
ดอกเบี้ยงวดสุดท้ายจะชำระพร้อมกับต้นเงินตามตั๋วสัญญาใช้เงินในวันที่ไถ่ถอน
๕.๔ หากวันครบกำหนดชำระดอกเบี้ยดังที่ระบุในข้อ ๕.๑ ถึง ๕.๓
และวันไถ่ถอนต้นเงินตรงกับวันหยุดราชการ หรือวันหยุดทำการของธนาคารแห่งประเทศไทย
ก็ให้เลื่อนไปชำระในวันเปิดทำการถัดไป
โดยไม่นับวันหยุดราชการหรือวันหยุดธนาคารแห่งประเทศไทยดังกล่าว
เข้ารวมเพื่อคำนวณดอกเบี้ยที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงวันก่อนวันชำระหนี้

๖.  ไม่มีค่าธรรมเนียมและค่าใช้จ่ายใด
ๆ

ประกาศ
ณ วันที่ ๑๔ กันยายน พ.ศ. ๒๕๕๕
สุภา  ปิยะจิตติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง

ปริยานุช/ผู้จัดทำ
๑๐ ตุลาคม ๒๕๕๕

ชาญ/ผู้ตรวจ
๑๖ ตุลาคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๕๒ ง/หน้า ๑๔/๕ ตุลาคม ๒๕๕๕